Backsberg stel sy eerste Pinotage Rosé bekend | Vrouekeur
written by Anlie Janse van Rensburg 24/10/2017
Backsberg, 'n wynlandgoed tussen Stellenbosch en die Paarl, het sy eerste Pinotage Rosé bekend gestel
Die "geboorte" is Vrydagmiddag gevier met 'n rustige onthaal onder die plaas-restaurant se eikebome en sonsambrele.
Pinotage is 'n druifsoort wat in 1922 in Suid-Afrika ontwikkel is en nou regoor die wêreld verbou word. Alle druiwe – wit of rooi – se sap is wit en dis die dopkontak wat vir die kleur verantwoordelik is. Die kenmerkende pienkkleur van rosé-wyn word veroorsaak deur die doppe van die klaar geparsde rooi druiwe, korter op die sap te laat lê.
Dit is nie die eerste rosé wat Backsberg maak nie, maar wel die eerste van hierdie druifsoort.
Die Backsberg Pinotage Rosé 2017 is 'n droër-styl wyn wat gekenmerk word deur kersie- en aarbeigeure, met onderliggende ment. Die wynmaker, Alicia, het aan gaste vertel dat die wyn 'n goeie pasmaat is vir seekos en slaaie, asook ligte etes soos souttert, kaas en tapas.
Backsberg is al sedert 1916 in die Back-gesin se besit. Die kelder is in 1970 vir die publiek oopgestel.
Die Backsberg Pinotage Rosé 2017 verkoop vir ongeveer R53 per bottel en 'n hoeveelheid is vir uitvoer beskikbaar gestel. Die proekamer is oop Maandag tot Vrydag van 08:30 tot 17:00, Saterdag 09:30 tot 16:30 en Sondag 10:30 tot 16:30. Die restaurant is van Woensdag tot Sondag, 09:30 tot 15:30, oop.
Vir meer inligting, besoek www.backsberg.co.za.
Alicia Rechner, wynmaker by Backsberg, klink 'n glasie van die landgoed se nuwe Pinotage Rosé 2017 met Bianca Lenhardt, bemarking-assistent by die landgoed, Sampras Kaweesi en Elvina Snell.
Sue Richmond, Jill Back, eienaar van die landgoed, Caroline Nilsson en David Williams by die funksie.
'n Rustige loodsfunksie is by die landgoed se restaurant gehou.
Die pragtige protea-rangskikking was die ideale pienk-pasmaat vir die nuwe Backsberg Pinotage Rosé 2017.